b'\n_START_ARTICLE_\nZagreba\xc4\x8dka nogometna reprezentacija\n_START_PARAGRAPH_\nZagreba\xc4\x8dka nogometna reprezentacija, u svojim prvim godinama postojanja nazivana Reprezentacija Zagreba\xc4\x8dkog nogometnog podsaveza, a danas Reprezentacija Zagreba\xc4\x8dkog nogometnog saveza predstavlja Zagreba\xc4\x8dki nogometni savez u nogometnim utakmicama. U biv\xc5\xa1oj Kraljevini Jugoslavije (SHS) bila je najuspje\xc5\xa1nija podsavezna reprezentacija.\n_START_SECTION_\nPovijest\n_START_PARAGRAPH_\nPrvi sastav Hrvatske reprezentacije u utakmicama protiv pra\xc5\xa1ke Slavije 23. i 26. lipnja 1907. godine bio je sastavljen samo od igra\xc4\x8da dvaju zagreba\xc4\x8dkih klubova HA\xc5\xa0K-a i PNI\xc5\xa0K-a. U svibnju 1918. godine, godinu dana uo\xc4\x8di osnivanja Zagreba\xc4\x8dkog nogometnog podsaveza, utakmicu su odigrale dvije reprezentacije grada Zagreba. Tek po osnivanju ZNP-a Zagreba\xc4\x8dka reprezentacija bilje\xc5\xbei svoju prvu slu\xc5\xbebenu utakmicu odigranu u Beogradu protiv Beogradske reprezentacije i svoju prvu pobjedu (1:0). Svoju prvu me\xc4\x91unarodnu utakmicu odigrala je 30. listopada 1921. u tada\xc5\xa1njoj \xc4\x8cehoslova\xc4\x8dkoj protiv reprezentacije Podrubice. Tri puta uzastopno osvaja Kup kralja Aleksandra (1924., 1925. i 1926.) i u trajno vlasni\xc5\xa1tvo dobiva zlatni pehar. 29. lipnja 1931. godine igra utakmicu i protiv jedne dr\xc5\xbeavne reprezentacije, na Igrali\xc5\xa1tu HA\xc5\xa0K-a pobjedila je Rumunjsku 6:2. Od 1935. godine nastupa i juniorska reprezentacija. Zagreba\xc4\x8dka nogometna reprezentacija nastupila je i u prve tri sezone Kupa velesajamskih gradova (1955./58., 1958./60. i 1960./61.) pod nazivom Zagreb XI. Od tada do danas igra samo prijateljske utakmice.'